| MGPjr 2003 |
| --- |
|  |
| **Dato:** | 6. september 2003 |
| **Sted:** | Oslo Spektrum |
| **Programleder:** | Stian Barsnes-Simonsen |
| **Deltakere:** | 10 |
| **Vinner:** | «Sinnssykt gal forelsket» |
| **Artist:** | 2U |
| 

|  |  |  |
| --- | --- | --- |
| MGPjr 2002 | Fil:Logo for the Melodi Grand Prix Junior – MGPjr.png | MGPjr 2004 |

 |

**Melodi Grand Prix Junior 2003**, offisielt **MGPjr 2003**, var den andre utgaven av MGPjr, Norsk rikskringkastings sangkonkurranse for barn mellom 8 og 15 år. Konkurransen ble arrangert i Oslo Spektrum lørdag 6. september 2003, og ti sanger deltok. Vinnerne ble duoen 2U med sangen «Sinnssykt gal forelsket». De representerte Norge i Junior Eurovision Song Contest 2003 i Danmark, der de ble nummer 13 av 16 deltakere.

Sendingen
---------

Dette var andre gang NRK arrangerte konkurransen, og dette var første året Den europeiske kringkastingsunionen arrangerte en internasjonal utgave – Junior Eurovision Song Contest. Vinneren av MGPjr 2003 fikk dermed representere Norge i den internasjonale finalen i København 15. november 2003.

650 sanger kom inn i NRKs åpne konkurranse, nesten dobbelt så mange som året før. En jury valgte ut ti av sangene til finalen i Oslo Spektrum 6. september 2003. Stian Barsnes-Simonsen ledet showet som ble sendt direkte på NRK1. Det var rundt 6000 publikummere i salen.

En egen fagjury plukket ut fire av de ti deltakerne til en superfinale. I superfinalen framførte de fire superfinalistene sangene sine på nytt, og deretter stemte tv-seerne på de fire finalistene. Til slutt vant Stavanger-duoen 2U, bestående av Charlot Daysh (10) og Joakim Harestad Haukaas (11).

David Pedersen, som ble nummer tre i *Idol* samme år, framførte sangen «Wild at Heart» i pausen før avstemningen.

Resultat
--------

**Første runde**

| Nr. | Tittel | Artist | Fullt navn | Status |
| --- | --- | --- | --- | --- |
| 1 | «Et nytt håp» | Kjersti | Kjersti Palm Reitan | Ute |
| 2 | «Hekta på brett» | Atle og Stine | Atle Pettersen og Stine Cecilie Hillestad | Ute |
| 3 | «Han er min» | Spiri2 | Ingunn Tennøe og Elise Høeg Bjerke | Gullfinale |
| 4 | «Hun var så pissed off» | Scholastika | Jon Petter Skagmo, Fridtjof F. Henriksen, Petter Austnes og Tobias Nøttestad | Gullfinale |
| 5 | «Sinnssykt gal forelsket» | 2U | Charlot Daysh og Joakim Harestad Haukaas | Gullfinale |
| 6 | «Rødt» | Kaja | Kaja Bremnes | Ute |
| 7 | «Jeg vet en dag» | Alexandra | Alexandra Sissner | Ute |
| 8 | «Som olje i vann» | Cold Breeze | Guttorm Fossen Aarhaug, Gaute Lein Ausrød og Christian Kihle | Ute |
| 9 | «En sjanse til» | Tina | Tina Dahl | Ute |
| 10 | «Canis Lupus» | Hidden Soul | Kaya Wilkins, Sebastian Wilkins, Johanne Njølstad og Marius Njølstad | Gullfinale |

**Andre runde**

| Nr. | Artist | Tittel | Stemmer | Plass |
| --- | --- | --- | --- | --- |
| 1 | Spiri2 | «Han er min» | 11 546 | 3 |
| 2 | Scholastika | «Hun var så pissed off» | 14 434 | 2 |
| **3** | **2U** | **«Sinnssykt gal forelsket»** | **22 596** | **1** |
| 4 | Hidden Soul | «Canis Lupus» | 11 163 | 4 |

Avstemning
----------

Superfinalen ble avgjort av seernes SMS- og telefonstemmer:

| Nr. | Artist | SMS-stemmer | Nord- og Midt-Norge | Vest-Norge | Sør-Norge | Øst-Norge | Totalt |
| --- | --- | --- | --- | --- | --- | --- | --- |
| 1 | Spiri2 | 2 597 | 1 115 | 670 | 398 | 6 771 | 11 546 |
| 2 | Scholastika | 4 479 | 1 301 | 733 | 507 | 7 414 | 14 434 |
| **3** | **2U** | **5 451** | **1 973** | **1 705** | **992** | **12 475** | **22 596** |
| 4 | Hidden Soul | 3 182 | 1 097 | 554 | 369 | 5 961 | 11 163 |

Hendelser
---------

Vinnerne 2U representerte Norge i den første Junior Eurovision Song Contest, som ble holdt i København i Danmark lørdag 15. november 2003. Til sammen stilte 16 land til start, og Norge var nummer åtte ut på scenen. Til slutt endte det norske bidraget på en 13.-plass med 18 poeng. Kroatia vant konkurransen.

### Kritikk mot NRK

Etter den internasjonale finalen rettet foreldrene til de norske deltakerne sterk kritikk mot NRK. Foreldrene hevdet at NRK-toppen Kalle Fürst hadde skjelt dem ut og krevd at de ikke skulle legge seg opp i kanalens planer for hvordan 2U skulle presenteres på scenen i København. Foreldrenes advokat, Brynjar Meling, mente NRK hadde behandlet foreldrene arrogant og nedlatende «når de forsøkte å ivareta sine barns interesser». NRK og Fürst avviste kritikken og beklaget om foreldrene var misfornøyde. «NRK har et profesjonelt apparat for å ta seg av barn. Vi har jobbet med barn i 30 år og ikke mottatt en klage før.» sa Fürst til *VG*.

### Senere karrierer

Joakim Harestad Haukaas i 2U, har siden gjort karriere som låtskriver. Han står bak flere deltakerlåter i Melodi Grand Prix og svenske *Melodifestivalen.* Blant annet var han med på å skrive «You», som vant Melodifestivalen i 2013. Haukaas var dessuten en av komponistene bak Britney Spears' «Tik Tik Boom» fra 2013-albumet *Britney Jean*.

En annen av deltakerne i den norske finalen, Atle Pettersen, skulle senere gjøre stor karriere i norsk underholdningsbransje. Pettersen fikk sitt gjennombrudd da han kom på andreplass i *X Factor* i 2010. Han har også deltatt i programmer som NRKs *Kjempesjansen* og *Stjernekamp* og TV2s *Skal vi danse* i 2011. De senere årene har han gjort seg bemerket som programleder på NRK, blant annet for *Kvelden før kvelden* og *Beat for beat*.

NRK ga ut alle de norske deltakersangene på samleplaten *Melodi Grand Prix Junior 2003*. Albumet lå fem uker på VG-lista med fjerdeplass som høyeste notering.

Se også
-------

* Melodi Grand Prix 2003
* Junior Eurovision Song Contest 2003

Referanser
----------

1. ↑  Aasheim, Anette (4. september 2003). «Små stjerner fyller Spektrum». *Aftenposten*.
2. ↑  NRK (4. april 2012). «MGP jr. 2003: Avstemningen». NRK via YouTube. Besøkt 9. november 2016.
3. ↑  «Junior Eurovision Song Contest 2003». Den europeiske kringkastingsunionen (EBU). Besøkt 9. november 2016.
4. ↑  Aass og Winterkjær, Hans Petter og Ståle (18. mars 2004). «– Skjelt ut av NRK-topp». *VG Nett*.
5. ↑  «– Arrogant NRK-ledelse». *VG Nett*. 18. mars 2004.
6. ↑  «NRK avviser kritikken». *VG Nett*. 18. mars 2004.
7. ↑  Nordseth, Pål (24. november 2013). «For tre år siden strøk han i lydproduksjon på skolen». *Dagbladet.no*.
8. ↑  Stalsberg, Trine (29. august 2015). «Atle Pettersen: – Jeg spilte alltid fantastisk da jeg var litt i bakrus». *Side2.no*.
9. ↑  «VG-lista for Melodi Grand Prix Junior 2003». VG Nett. Besøkt 9. november 2016.

| * v
* d
* r
MGPjr – Melodi Grand Prix Junior |
| --- |
|  | 
* 2002
* 2003
* 2004
* 2005
* 2006
* 2007
* 2008
* 2009
* 2010
* 2011
* 2012
* 2013
* 2014
* 2015
* 2016
* 2017
* 2018
* 2019
* 2020
* 2021
* 2022

 | Norges flagg |
| 
* *Se også*: Junior Eurovision Song Contest
* MGP Nordic

 |

|  |  |
| --- | --- |
| Oppslagsverk/autoritetsdata | MusicBrainz
 |